På en teaterscene i Aalborg ligger to nøgne kvinder og en nøgen mand. De rykker frem og tilbage i seksuelle positioner på hver deres sorte kasse, mens de stønner. De har ikke sex med hinanden, men simulerer, at de har det med en usynlig partner. For en stund er publikum lukket ind i et rum, der for de fleste er intimt og privat. Og det er vigtigt, lyder det. - Vi ser ikke længere billeder af helt almindelig sex. Enten ser vi ekstrem porno, eller også holder vi det helt privat - og mellem de to dimensioner er helt almindelige menneskers sex fanget, siger Martyna Miller. I mere end et år har hun arbejdet på projektet sammen med Olga Szymula. De har interviewet en række helt almindelige mennesker fra blandt andet Aalborg, København og Warszawa om deres sexliv og seksuelle erfaringer. Erfaringer de har kombineret med deres egne, og sammen med skuespiller og teaterleder Jakob Højgaard Jørgensen vil gengive i forestillingen ”Sex in situ”. Formålet er at vise et alternativ til porno og skabe en dialog om den almindelige sex. - Vi er ude på at skubbe til nogle grænser. Vi vil bryde et tabu. Folk skal kun komme til forestillingen, hvis de har lyst til det, og hvis de vil udfordres, siger Olga Szymula. Teenagere skal se, hvad almindelig sex er I projektets research har Martyna Miller, Olga Szymula og Jakob Højgaard Jørgensen fået alle former for reaktioner. Nogle har være nysgerrige, mens andre slet ikke har været interesserede. Men uanset hvordan publikum kommer til at tage imod forestillingen, er kunstnerne ikke i tvivl om, at den er nødvendig. - Vi ved ikke, om folk vil blive glade, om de vil skamme sig undervejs, vende hovedet væk eller lukke øjnene. Men vi tror på, at der er brug for forestillingen, især er det vigtigt at teenagere får et indblik i, hvad almindelig sex er, siger Martyna Miller. "Sex in situ" har premiere den 23. september og kan ses på Teater Nordkraft i Aalborg frem til den 30. september 2017.

Referat:
Kunstnerne håber, at de kan give folk et bedre forhold til deres seksualitet ved at vise dem almindelig sex på teaterscenen.